SPOLOČNÁ POZÍCIA (ES) č. 29/2008

prijatá Radou 9. decembra 2008

na účely prijatia smernice Európskeho parlamentu a Rady 2008/…/ES z … o poistení vlastníkov lodí, ktoré sa vzťahuje na námorné pohľadávky

(Text s významom pre EHP)

(2008/C 330 E/02)

EURÓPSKY PARLAMENT A RADA EURÓPSKEJ ÚNIE,

so zreteľom na Zmluvu o založení Európskeho spoločenstva, a najmä na jej článok 80 ods. 2,

so zreteľom na návrh Komisie,

so zreteľom na stanovisko Európskeho hospodárskeho a sociálneho výboru (1),

so zreteľom na stanovisko Výboru regiónov (2),

konajúc v súlade s postupom ustanoveným v článku 251 zmluvy (3),

keďže:

Povinné poistenie by malo umožniť zabezpečenie lepšej ochrany obetí. Zároveň by malo prispieť k odstráneniu lodí, ktoré nespĺňajú normy a umožniť obnovenie hospodárskej súťaže medzi prevádzkovateľmi. Okrem toho v uznesení A 898(21) Medzinárodná námorná organizácia vyzvala štáty, aby naliehali na vlastníkov lodí, aby sa riadne poistili.

Nedodržiavanie ustanovení tejto smernice by sa malo odstrániť. Smernica Európskeho parlamentu a Rady 2008/…/ES z … o štátnej prístavnej kontrole (prepracované znenie) (5) už ustanovuje zadržanie lodí v prípade chýbajúceho osvedčenia, ktoré musí byť na palube. Je však vhodné ustanoviť možnosť vyhostiť loď, ktorá nemá osvedčenie o poistení. Podrobnosti o vyhostení by mali umožniť nápravu situácie v rozumnom čase.

Keďže ciele tejto smernice, a to zavedenie a vykonávanie vhodných opatrení v oblasti námornej dopravnej politiky, nie je možné uspokojivo dosiahnuť na úrovni členských štátov, ale z dôvodov ich rozsahu a dôsledkov ich možno lepšie dosiahnuť na úrovni Spoločenstva, môže Spoločenstvo prijať opatrenia v súlade so zásadou subsidiarity podľa článku 5 zmluvy. V súlade so zásadou proporcionality podľa uvedeného článku táto smernica neprekračuje rámec nevyhnutný na dosiahnutie týchto cieľov,

PRIJALI TÚTO SMERNICU:

Článok 1

Predmet úpravy

Táto smernica ustanovuje pravidlá, ktoré sa uplatňujú na určité aspekty povinností vlastníkov lodí, pokiaľ ide o ich poistenie, ktoré sa vzťahuje na námorné pohľadávky.

Článok 2

Rozsah pôsobnosti

1. Táto smernica sa uplatňuje na lode s hrubou priestornosťou 300 alebo viac ton.

2. Táto smernica sa neuplatňuje na vojnové lode, pomocné vojnové lode ani iné lode, ktoré vlastní alebo prevádzkuje štát, ktoré sa používajú pre nekomerčnú verejnú službu.

3. Touto smernicou nie sú dotknuté režimy ustanovené nástrojmi, ktoré sú v platnosti v dotknutých členských štátoch a uvedené v prílohe.

Článok 3

Vymedzenie pojmov

Na účely tejto smernice sa uplatňuje toto vymedzenie pojmov:

Článok 4

Poistenie na účely námorných pohľadávok

1. Každý členský štát od vlastníkov lodí plaviacich sa pod jeho vlajkou vyžaduje, aby mali poistenie, ktoré sa vzťahuje na tieto lode.

2. Každý členský štát vyžaduje od vlastníkov lodí plaviacich sa pod vlajkou iného štátu, aby mali platné poistenie, keď takéto lode vstupujú do prístavu v jeho jurisdikcii. Toto nebráni členským štátom, aby za predpokladu, že je to v súlade s medzinárodným právom, žiadali splnenie uvedenej povinnosti, ak sa takéto lode nachádzajú v ich teritoriálnych vodách.

3. Poistenie uvedené v odsekoch 1 a 2 sa vzťahuje na námorné pohľadávky, ktoré podliehajú obmedzeniu podľa dohovoru z roku 1996. Výška poistenia pre každú loď na jednu mimoriadnu udalosť sa rovná príslušnej maximálnej výške obmedzenia zodpovednosti, ako sa ustanovuje v dohovore z roku 1996.

Článok 5

Inšpekcie, dodržiavanie, vyhostenie z prístavu a nevpustenie do prístavu

1. Každý členský štát zabezpečí, aby každá inšpekcia lode v prístave v jeho jurisdikcii v súlade so smernicou 2008/…/ES zahŕňala overenie skutočnosti, či sa na palube nachádza osvedčenie uvedené v článku 6.

2. Ak sa osvedčenie uvedené v článku 6 nenachádza na palube a bez toho, aby bola dotknutá smernica 2008/…/ES, ktorá ustanovuje zadržanie lodí, ak ide o otázky bezpečnosti, príslušný orgán môže vydať lodi príkaz na vyhostenie, o čom bude informovaná Komisia, ostatné členské štáty, a dotknutý vlajkový štát. Výsledkom vydania takéhoto príkazu na vyhostenie je, že každý členský štát odmietne vstup tejto lode do ktoréhokoľvek zo svojich prístavov, pokým vlastník lode nepredloží osvedčenie uvedené v článku 6.

Článok 6

Osvedčenia o poistení

1. Existencia poistenia uvedeného v článku 4 sa preukazuje jedným alebo viacerými osvedčeniami, ktoré vydal jeho poskytovateľ a ktoré sa nachádzajú na palube lode.

2. Osvedčenia vydané poskytovateľom poistenia obsahujú tieto informácie:

3. Ak jazykom použitým v osvedčeniach nie je angličtina, francúzština ani španielčina, text obsahuje preklad do jedného z týchto jazykov.

Článok 7

Sankcie

Na účely článku 4 ods. 1 ustanovia členské štáty systém sankcií za porušovanie vnútroštátnych ustanovení prijatých podľa tejto smernice a prijmú všetky potrebné opatrenia na zabezpečenie uplatňovania týchto sankcií. Ustanovené sankcie sú účinné, primerané a odrádzajúce.

Článok 8

Správy

Každé tri roky a po prvýkrát pred 1. januárom 2015 Komisia predloží Európskemu parlamentu a Rade správu o uplatňovaní tejto smernice.

Článok 9

Transpozícia

1. Členské štáty uvedú do účinnosti zákony, iné právne predpisy a správne opatrenia potrebné na dosiahnutie súladu s touto smernicou pred 1. januárom 2012. Bezodkladne o tom informujú Komisiu.

Členské štáty uvedú priamo v prijatých opatreniach alebo pri ich úradnom uverejnení odkaz na túto smernicu. Podrobnosti o odkaze upravia členské štáty.

2. Členské štáty oznámia Komisii znenie hlavných ustanovení vnútroštátnych právnych predpisov, ktoré prijmú v oblasti pôsobnosti tejto smernice.

Článok 10

Nadobudnutie účinnosti

Táto smernica nadobúda účinnosť dňom nasledujúcim po jej uverejnení v Úradnom vestníku Európskej únie.

Článok 11

Adresáti

Táto smernica je určená členským štátom.

(1) Ú. v. EÚ C 318, 23.12.2006, s. 195

(2) Ú. v. EÚ C 229, 22.9.2008, s. 38.

(3) Stanovisko Európskeho parlamentu z 29. marca 2007 (Ú. v. EÚ C 27 E, 31.1.2008, s. 166), spoločná pozícia Rady z 9. decembra 2008 a pozícia Európskeho parlamentu z … (zatiaľ neuverejnená v úradnom vestníku).

(4) Ú. v. EÚ L 255, 30.9.2005, s. 11.

(5) Ú. v. EÚ L …

ODÔVODNENÉ STANOVISKO RADY

I. ÚVOD

Komisia 31. januára 2006 (1) predložila návrh smernice Európskeho parlamentu a Rady o občianskoprávnej zodpovednosti a finančných zárukách vlastníkov lodí, ako jeden z návrhov tretieho balíka námornej bezpečnosti.

Európsky parlament prijal stanovisko v prvom čítaní (2)29. marca 2007.

Rada 9. októbra 2008 dosiahla politickú dohodu o návrhu smernice o poistení vlastníkov lodí, ktoré sa vzťahuje na námorné pohľadávky. Po revízii znenia právnikmi lingvistami Rada prijala svoju spoločnú pozíciu 9. decembra 2008 v súlade s článkom 251 zmluvy.

Rada pri plnení svojich úloh zohľadnila stanovisko Európskeho hospodárskeho a sociálneho výboru (3) a stanovisko Výboru regiónov (4).

II. ANALÝZA SPOLOČNEJ POZÍCIE

Všeobecné súvislosti

Návrh smernice o občianskoprávnej zodpovednosti a finančných zárukách vlastníkov lodí, ktorý Komisia predložila začiatkom roku 2006, je súčasťou tretieho balíka námornej bezpečnosti. Cieľom návrhu Komisie je harmonizovať na úrovni Spoločenstva režim občianskoprávnej zodpovednosti vlastníkov lodí a súvisiace stropy a zaviesť systém povinného poistenia a finančné záruky pre námorníkov v prípade ich zanechania bez finančných prostriedkov a zabezpečenia náležitej starostlivosti.

Rada sa stotožňuje s cieľom návrhu Komisie, ktorý sa snaží zaviesť účinnejšiu úpravu pre záujmy obetí škôd spôsobených prevádzkou lodí, avšak domnieva sa, že niektoré ustanovenia návrhu, ktorými sa paralelne s medzinárodnými záväzkami vytvárajú pre tú istú situáciu osobitné pravidlá Spoločenstva, by mohli viesť k rozpornej situácii a vo vzťahu k uvedenému cieľu by mohli byť kontraproduktívne. To platí predovšetkým pre ustanovenia týkajúce sa režimu občianskoprávnej zodpovednosti a opatrení týkajúcich sa námorníkov. Navrhované ustanovenia zaväzujúce k ratifikácii dohovoru IMO nie sú pre členské štáty prijateľné, a to predovšetkým z ústavných dôvodov. Rada okrem toho považuje niektoré ustanovenia – hlavne tie, ktoré sa týkajú vydávania a overovania osvedčení – za nevhodné, pretože by viedli k zbytočnému administratívnemu zaťaženiu.

Rada sa vo svojej spoločnej pozícii snaží o to, aby sa vypracovali ustanovenia predstavujúce skutočnú pridanú hodnotu, také, aké v súčasnosti neexistujú ani na medzinárodnej úrovni ani na úrovni Spoločenstva. Zameriava sa preto na zavedenie povinného poistenia vlastníkov lodí na úrovni stropov stanovených v dohovore o obmedzení zodpovednosti za námorné pohľadávky, ktorý bol zmenený a doplnený protokolom z roku 1996 („LLMC 96“). Konkretizuje opatrenia na vykonávanie tejto povinnosti prostredníctvom overovania osvedčení, ktoré sa majú na tento účel nachádzať na palube lodí, a ustanovuje sankcie pre prípad nesplnenia povinností.

V spoločnej pozícii Rady sa teda vo veľkom rozsahu upravuje pôvodný návrh Komisie, pričom sa preformuloval text a vypustili sa niektoré jeho časti. Z uvedeného vyplýva, že žiadne z pozmeňujúcich a doplňujúcich návrhov, ktoré Európsky parlament mal v prvom čítaní k vypusteným častiam, Rada neprijala.

Okrem spoločnej pozície vydali aj zástupcovia vlád členských štátov Európskej únie vyhlásenie (5), v ktorom potvrdzujú svoje odhodlanie urobiť všetko potrebné pre zabezpečenie rýchleho a účinného uplatňovania medzinárodných dohovorov v oblasti námornej bezpečnosti, pravidiel IMO týkajúcich sa povinností vlajkového štátu a auditu IMO.

Zásadné otázky politiky

i) Povinné poistenie námorných pohľadávok

Rada súhlasí s návrhom Komisie zaviesť povinné poistenie vlastníkov lodí plávajúcich pod vlajkou členského štátu a vlastníkov lodí plávajúcich pod vlajkou iného štátu. V súvislosti s loďami plávajúcimi pod vlajkou iného štátu sa v spoločnej pozícii uvádza, že sa poistenie vyžaduje len v prípade, keď loď vstupuje do prístavu v jurisdikcii členského štátu alebo keď sa loď nachádza v jeho teritoriálnych vodách, ak tak rozhodne členský štát.

Rada sa s cieľom harmonizovať celkovú úroveň poistného krytia vo svojej spoločnej pozícii odvoláva na stropy stanovené v LLMC 1996 ako výška poistenia pre každú loď na jednu udalosť. Pojem „poistenie“ použitý v spoločnej pozícii vo veľkej miere vychádza z definície stanovenej v rezolúcii IMO A.898(21) (usmernenia v otázke zodpovednosti vlastníka lode, pokiaľ ide o námorné pohľadávky).

ii) Kontrola, splnenie povinností a sankcie

S cieľom kontrolovať plnenie poistných povinností vlastníkmi lodí sa v spoločnej pozícii ustanovuje overovanie, ktoré vykonáva prístavný štát v súlade so smernicou o štátnej prístavnej kontrole. Na tento účel je potrebné, aby sa na palube lode nachádzalo jedno alebo viacero osvedčení vydaných poskytovateľom poistenia. Náležitosti osvedčenia uvedené v spoločnej pozícii vo veľkej miere vychádzajú z pôvodného návrhu Komisie.

Rada sa domnieva, že je dôležité ustanoviť možnosť konkrétnych sankcií v prípade, že sa na palube nenachádza osvedčenie o poistení. Bez toho, aby bola dotknutá možnosť zadržať dotknutú loď v súlade s pravidlami o štátnej prístavnej kontrole, je možné loď vyhostiť z prístavu a zamietnuť vstup do všetkých prístavov členských štátov, až kým nedôjde k náprave situácie. Spoločná pozícia zahŕňa aj všeobecné ustanovenie o sankciách pre prípad nesplnenia povinností uložených v smernici, ktoré súvisia s povinnosťami členských štátov ako vlajkových štátov.

iii) Vzťah k režimom zavedeným v súlade s inými nástrojmi týkajúcimi sa zodpovednosti a náhrady

V nadväznosti na návrh Komisie Rada vo svojej spoločnej pozícii ustanovuje, že smernicou nie sú dotknuté režimy zavedené v súlade s inými medzinárodnými dohovormi, konkrétne s dohovorom o občianskoprávnej zodpovednosti za škody spôsobené znečistením ropnými látkami, dohovorom o zodpovednosti a náhrade škôd pri preprave nebezpečných a škodlivých látok po mori, dohovorom o občianskoprávnej zodpovednosti za škody spôsobené v dôsledku znečistenia ropnými látkami zo zásobníkov a dohovorom o odstraňovaní vrakov, ako aj nariadením, ktorým sa do práva Spoločenstva transponuje Aténsky dohovor.

III. ZÁVER

Rada je presvedčená, že jej spoločná pozícia je nástrojom, vďaka ktorému sa budú môcť poskytovať účinné náhrady obetiam škôd spôsobených prevádzkou lodí a vylúčiť lode nespĺňajúce normy.

Rada berie na vedomie stretnutia s Európskym parlamentom, ktoré sa už uskutočnili k tomuto návrhu v rámci rokovaní o ďalších návrhoch tretieho balíka námornej bezpečnosti. Očakáva rýchlu dohodu o znení, ktorá by umožnila prijatie smernice v čo najkratšom čase.

(1) Dokument 5907/06.

(2) Dokument 7805/07 CODEC 277 MAR 20 ENV 171.

(3) Dokument CESE 1177/2006 z 13. 9. 2006 (Ú. v. EÚ C 318, 23.12.2006, s. 195).

(4) Dokument CdR 43/2006 z 15. 6. 2006 (Ú. v. EÚ C 229, 22.9.2006, s. 38).

(5) Dokument 15859/08 ADD 1.